एह् सारे पात्र काल्पनिक होन्दे होई बी जीवन दी पूर्ण व्याख्या करदे न। जीवन दी व्याख्या तां गै होई सकदी ऐ जे पात्र गौण ते घटना प्रधान होई जान। पात्र घटना दे चक्रव्यूह च फसियै उ’न्दे मताबक व्यवहार करै ते फ्ही पाठकें सामने जीवन दी व्याख्या अपने-आप होन्दी जन्दी ऐ। उप्पर लिखे दे पात्रें गी जि’नें परिस्थितियें च घटना आ’नी खडेरदियां न उ’न्दे बारै पात्तरें कदें सोचे दा बी नेईं होंदा। जि’यां ‘फुल्ल बिना डाली’ दी सोमा ने क्या कदें सोचेआ होग जिस जागतै कन्नै ओह्दी कड़माई होई उन्न ओह्दे कन्नै माऊ आह्ला रिश्ता नभाह्ना ऐ। ‘कन्नी बरसांत’ दी माधवी ने कदें सोचेआ हा जे उसी मैह्ल छोड़ियै दिल्ली जाना पौग ते इक आम कोला बी आम जनानी आंगर जीवन गजारना पौग ते फ्ही ओह्दा अपना गै खून उसी मां मन्नने कोला इन्कार करी देग। ‘कैद्दी’ दी सुती ने सोचेआ हा ओह्दे जीवन च इन्ने मर्द औंगन ते टुरदे हो’ङन, उसी घृस्ती दा सुख कुसै कोला बी नेईं थ्होग। इयै ते जीवन ऐ जेह्दे तालै पर मनुक्ख नचदा ऐ। इसी बरीकी कन्नै समझना ते चित्रत करना गै जीवन दी व्याख्या ऐ।